                                           PATVIRTINTA

Kėdainių rajono savivaldybės administracijos direktoriaus 2019 m. rugpjūčio 29 d.  įsakymu  Nr. AD-1-992
KĖDAINIŲ RAJONO SAVIVALDYBĖS 2019 METŲ SOCIALINIO DARBUOTOJO APDOVANOJIMO SKYRIMO TVARKOS APRAŠAS

I. BENDROSIOS NUOSTATOS

1. Kėdainių rajono savivaldybės 2019 metų socialinio darbuotojo (toliau – Socialinio darbuotojo) apdovanojimo skyrimo tvarkos aprašas nustato Kėdainių rajono savivaldybės Socialinio darbuotojų atrankos kriterijus ir apdovanojimo skyrimo tvarką.

2. Socialinio darbuotojo apdovanojimas skiriamas Kėdainių rajono savivaldybės administracijos direktoriaus įsakymu ir kasmet įteikiamas Socialinių darbuotojų dienos proga. 

3.  Socialinis darbuotojas apdovanojamas: 

3.1. Pinigine premija – 1000 Eur (vienas tūkstantis eurų);

3.2. Kėdainių rajono savivaldybės mero padėkos raštu.

4. Informacija apie apdovanojimą skelbiama Kėdainių rajono savivaldybės interneto svetainėje www.kedainiai.lt bei rajono žiniasklaidos priemonėse.

II. APDOVANOJIMO TIKSLAS

5. Socialinio darbuotojo apdovanojimo tikslas – įvertinti Kėdainių rajono savivaldybės teritorijoje veikiančių įstaigų ir organizacijų darbuotojus, dirbančius socialinį darbą.

6. Apdovanojimas skiriamas vienam asmeniui už išskirtinius nuopelnus profesinėje veikloje.

III. DOKUMENTŲ PATEIKIMO REIKALAVIMAI

7. Kvietimas teikti pasiūlymus Socialinio darbuotojo apdovanojimui skelbiamas Kėdainių  rajono savivaldybės interneto svetainėje www.kedainiai.lt.

8. Pretendentus apdovanojimui gauti  turi teisę siūlyti visi Kėdainių rajono fiziniai ir juridiniai asmenys.

9. Kėdainių rajono savivaldybės administracijos Socialinės paramos skyriui pateikiami šie duomenys apie pretendentą:

9.1 Pretendentas pristatomas raštu, nurodant vardą, pavardę ir darbovietę. Rašte pažymimi pretendento charakteristika ir nuopelnai, nurodoma pristatančioji organizacija (pilietis).

10. Pasiūlymai Socialinio darbuotojo apdovanojimui priimami iki 2019 m. rugsėjo 9 d. 

11. Apdovanojimui teikiamų socialinių darbuotojų sąrašas svarstomas 2019 metų socialinio darbuotojo apdovanojimui skirti atrankos komisijos (toliau – Komisija) posėdyje.

IV. SOCIALINIO DARBUOTOJO APDOVANOJIMUI SKIRTI ATRANKOS KOMISIJOS SUDARYMAS IR DARBO ORGANIZAVIMAS

12. Socialinio darbuotojo premijos laureatą išrenka Kėdainių rajono savivaldybės administracijos direktoriaus sudaryta Komisija. 

13. Komisijos darbui vadovauja pirmininkas, o jo nesant – pirmininko pavaduotojas.

14. Komisijos veiklos forma yra posėdžiai.

15. Komisijos posėdžiai ir juose priimti sprendimai dokumentuojami posėdžių protokolais.

16. Komisijos pirmininkas (jo nesant – pirmininko pavaduotojas):

16.1. planuoja ir organizuoja komisijos darbą;

16.2. šaukia komisijos posėdžius, planuoja jų darbotvarkę ir jiems pirmininkauja.

17. Komisijos sekretorius yra atsakingas už paruoštos informacijos apie pretendentus pateikimą komisijos nariams ir pateikia ją numatytų laiku;
18. Komisijos narys, negalintis dalyvauti posėdyje dėl pateisinamų priežasčių, privalo apie tai informuoti komisijos pirmininką.

19. Komisijos posėdžiai teisėti, jei juose dalyvauja ne mažiau kaip 2/3 komisijos narių.

20. Sprendimai posėdžiuose priimami posėdyje dalyvaujančių narių balsų dauguma.

21. Ne vėliau kaip prieš tris dienas iki paskelbto komisijos posėdžio komisijos nariai turi gauti pretendentų Socialinio darbuotojo apdovanojimui sąrašą.

22. Komisijos posėdžio metu apdovanojimo laureatas išrenkamas slaptu balsavimu.

23. Kiekvienas komisijos narys turi balsų limitą, atitinkantį pateiktų pretendentų skaičių. Šį limitą komisijos narys paskirsto savo nuožiūra (atiduodamas visus balsus vienam pretendentui arba paskirstydamas balsus keliems pretendentams).

24. Apdovanojimo laureatu skelbiamas pretendentas, gavęs daugiausia balsų.

25. Jei laureatas neišrenkamas slaptu balsavimu, komisijos pirmininkas (ar jo pavaduotojas) skelbia atvirą balsavimą už didžiausią vienodą balsų skaičių gavusius pretendentus, kiekvienam komisijos nariui suteikiant po vieną balsą. Balsams pasiskirsčius po lygiai, komisijos pirmininkas (jo nesant – jo pavaduotojas) turi sprendžiamojo balso teisę.

26. Laureato išrinkimas dokumentuojamas komisijos posėdžio protokole, kurį parengia komisijos sekretorius, pasirašo komisijos pirmininkas (jo nesant – pirmininko pavaduotojas) ir sekretorius. 

V. SOCIALINIO DARBUOTOJO APDOVANOJIMO

SKYRIMO KRITERIJAI

27. Socialinio darbuotojo premijos pretendentų atrankos kriterijai:

27.1. pretendento pareigybė atitinka Socialinių paslaugų srities darbuotojų pareigybių sąrašo, patvirtinto Lietuvos Respublikos socialinės apsaugos ir darbo ministro 2014 m. spalio 13 d. įsakymu Nr. A1-487 „Dėl socialinių paslaugų srities darbuotojų pareigybių sąrašo patvirtinimo“, 2.4.-2.8., 3.-6. punktuose išvardintas pareigybes.

27.2. dirba socialinių paslaugų įstaigose, seniūnijose, sveikatos priežiūros, nevyriausybinėse organizacijose ir pan. su vaikais, senjorais, neįgaliaisiais, šeimomis, bendruomene, patiriančiais krizes asmenimis ir kt. 
27.3. turi įgijęs reikalingą išsilavinimą, nepriekaištingai atlieka savo darbą ir nuolat tobulina savo profesinę kompetenciją.
27.4. turi autoritetą bendruomenėje, aktyvus bendruomeninėje veikloje, juo pasitiki paslaugų gavėjai, su kuriais jis dirba, yra pateikti palankūs klientų atsiliepimai apie socialinio darbuotojo veiklą.
VI. BAIGIAMOSIOS NUOSTATOS

28. Asmuo Socialinio darbuotojo apdovanojimu gali būti apdovanojamas tik vieną kartą.

______________________________

